**ناحیەى سمود لە چوارچێوەى بەرەى کوردستانیدا**

سیروان سلێمان

لە بەرەبەیانى 2/8/1990 ڕژێمى بەعس پەلامارى کویت دا، لە ماوەى دوو ڕۆژدا کۆنترۆڵیکرد، دواى حەوت مانگ بەسەرپەرەشتى ویلایەتە یەکگرتووەکانى ئەمەریکا و بەشدارى ( 34) وڵات سوپاى عێراقیان لە خاکى کویت کردە دەرەوە، دۆخێکى تایبەت لە ناوچەکە هاتە ئاراوە، لەگەڵ لێدانى کویت دا، هێزەکانى عێراق هەڵوەشایەوە هێزى سەربازى و ئاسایشی ناوخۆ تێکچوو، ئەوەى دەست ڕاگەیاندنەکان کەوت زیاتر (100) هەزار سەربازى عێراقى کوژرا، لە خوارووى عێراق ڕاپەرین دروست بوو، کۆمەڵگەى نێو دەوڵەتى ترسی ئەوەیان بوو، کە ئێران لەگەڵ شیعەکانى خوارووى عێراق دەست تێکەڵ بکات.

دواى تێکشاندنى سوپاى عێراق لەلایەن گەلەکۆمەکى نێو دەوڵەتیەوە، بۆشایەکى گەورە لە ناوچەکە دروست بوو، دواى پرۆسەى ئەنفال تەواوى حیزبەکان پەناهەندەى ئێران بوون، بە دەست پێشخەرى (ی.ن.ک) لەگەڵ هەموو لایەنە سیاسیەکان بە گشتى و پارتى دیموکراتى کوردستان بە تایبەتى، لە شارى کرماشان نەوشیروان مستەفا چاوى بە مەسعود بارزانى کەوت بە ئامادەبوونى مەحمود سەنگاوى ئامادەکارى کرا بۆ ڕاپەڕین، یەکێتیی لە دوو ئاست بەشدارى ڕاپەرینى کرد یەکەمیان لەگەڵ هەموو لایەنە سیاسیەکان ئەوەیش بۆ بەرەى کوردستانى ( 1986) دەگەڕێتەوە، ئەویتریان یەکێتیی لە ڕێگەى هێزە پەناهەندەییەکانى ئێران، پێشمەرگە پارتیزانەکان، ڕێکخستنەکانى ناوشار (سرک) و ئامادەکردنى نامەکان لە ئێرانەوە بۆ چەکدارەکانى ڕژێمى بەعس ئەوانیش ببنە بەشێک لە ڕاپەرین و ئیزگەى گەلی کوردستان ڕۆڵێکى ئێکجار گەورەى بینى لە وشیارکردنەوەى خەڵکى کوردستان، ئێران بە سستى هێزەکانى لە پاوە دەناردە خوارەوە، تا گەیشتە ئەوەى دەرگا بە تەواوى بە ڕووى هێزەکان کرایەوە، هاتنە سنورى چوار قوڕنە و لەویشەوە بۆ شارى ڕانیە ڕاپەرینى 5/3/1991 دەستیپێکرد.

یەکێتیی پێنج میحورى لە کووردستان بە سەرپەرشتى ( مەحمود سەنگاوى ) دروستکرد ئەوانیش: سلێمانى، کەرکوک، هەولێر، بادینان و بتوێن، میحورى گەرمیان لە چوارچیوەى میحورى سلێمانى بووە چەند یەکەیەکەوە ئەمانەبوون:

|  |  |  |
| --- | --- | --- |
| ژمارە | ناوى شوێن | فەرماندەکان |
| 1 | دەربەندیخان | سەلام کوێخا عەزیز، مەحمودى مامە عەزە |
| 2 | باوەنور | کوردۆ قاسم |
| 3 | کەلار | عەدنان حەمەى مینا |
| 4 | سمود (ڕزگارى) | م. عەلی پەڕلەمان |
| 5 | کفرى | حمەڕەش |
| 6 | دووز خورماتوو | عوسمان حاجى مەحمود |
| 7 | زەنگابات | عادل شوکر |
| 8 | خانەقین | عەلی شامار |

هەر یەکەیەک لەم یەکانە ڕۆڵی خۆى دەگێرا، لەبەر کەمى ژمارەى پێشمەرگە و زۆرى دام و دەزگاکان نەتوانرا دام و دەزگاکان بپارێزن لە نێویاندا دائیرەى نفوس و تاپۆ لەلایەن خەڵکەوە سوتێنرا، هێزەکانى پێشمەرگە بە هاوکارى خەڵک موڵگەکانى ڕژێم هێنرایە خوارەوە هێزێکى شکستخواردووى وەک عێراق لەلایەن هاوڵاتیانەوە پێشوازێکى جوانیان لێکرا، لە جیاتى ئەوەى تۆڵەیان لێبکرێتەوە، ڕێزى زۆر لە سەربازە دیلگیراوەکانى ڕژێم گیرا، هەرچەندە خەڵکى کوردستان بەهۆى تاوانى هەڵەبجە و ئەنفال بریندار بوون، کەس و کاریان شەهید و ئەنفال بوون بەدەرلەوە دێهاتەکانیان ڕوخێندرا، بیرى منداڵی تیژە کۆمەڵێک سەرباز لە کۆمیتەى ڕێکخستنى سمود دیل بوون، ڕۆژێک جەبارى برام هەرچەندە زۆر گەنج بوو هەموویان هێنا لە ماڵ خۆماندا پشووێکیاندا، داواى ئەوە دیلەکان لەلایەن هێزەکانى پێشمەرگەوە لە ڕێگەى خانەقین و جەلەولاوە ڕەوانەى خوارووى عێراق کرانەوە و گەڕانەوە نێو ماڵ و منداڵ و کەس و کاریانەوە، حکومەتى عێراقی بە وردى بیرى لەوە کردەوە، بۆ جارێکى تر پەلامارى خانەقین و جەلەولایان دا لەلایەن سەلام کوێخا عەزیز و عەلی شامارەوە وەڵامیانەوە دایەوە بەشێک پێشمەرگە کەوتنە نێو بۆسەى هێزەکانى ڕژێمەوە شەهید بوون، خزمى نزیکى سەلام کوێخا عەزیز و شەهید شاهۆ میمکە تەلە بوون، دواى ئەوە بەسەرپەرشتى مەحمود سەنگاوى و مەلا ئەحمەدى دسکەرە پەلامارى هێزەکانى ڕژێمیاندا، ڕژێمى بەعس خاوەن هێزێکى پڕچەک ناوچەکەیان بە پێشمەرگە بە جێهێشت، ڕێکخستنەکانى ناوشار داینەمۆى سەرکەوتنى گڕى ڕاپەرین لە گەرمیان و بتوێن لەلایەن ڕێکخراوى ناو شارەوە سەرپەرەشتى دەکران، لە کەلار و کفرى تەق و تۆقێک کرا، بەڵام شەڕى گەورە لەگەڵ موجاهدین خەڵق لە دووز و خوماتوو کرا، بەڵام ناحیەى سمود شەڕى تێدا نەکرا وەک هێزى پشتوانى پێشمەرگەیان ڕەوانەى ناوچەى داودە و دووز و خورماتوو و خانەقین و کفری دەنارد بۆئەوەى ڕێگیرى بکات لە هاتنى هێزى کەرکوک بۆ دووز و خومارتوو.

**ئەنجومەنى باڵای سمود**

دواى ڕاپەرین سەرجەم شار و شارۆچکەکان کەوتنە حاڵەتى بۆشایی یاساییەوە، ناحیەى سمودیش یەکێک بوو لە ناحییەکان کۆمەڵێک خەڵک دابنرێت، بیر لەوە کرایەوە دروستکردنى ئەنجومەنێک بۆ ناحیەکە و لە ڕێگەى بریکارى خۆراک و ئەنجومەنى گوندەکانەوە دەستى هاوکاری و یارمەتى بۆ خەڵک ڕابکێشێـت، لەو بارییەوە کۆمەڵێک خەڵک نزیکەى ( 30) بۆ ئەنجومەنى باڵاى سمود لە 25/1/1991 هەڵبژاردنێک کرا، لەو هەڵبژاردنە (10) کەس وەک ئەنجومەنى باڵاى سمود دەست نیشانکرا، ئەم ئەنجومەنە پشتى بە ڕێکخراوەکانى ناوخۆ و دەرەوە دەبەست بۆئەوەى بتوانن خواردن و پێداویستى بۆ هاوڵاتیان دابین بکەن، لە 21/ 3/1992 یەکەم ڕۆژى نەورۆز دوو کەس بەناوى ( هیرنیا و د.مکایل) بڕى (801) تەن خوارن بریتى بوو لە ( برنج و ڕۆن و شەکر و چایی و ...) وەرگیرا، ئەم خواردنانە لە ڕێگەى ئەنجومەنەوە دابەشکرا بەسەر هاوڵاتیاندا، لە وەختى خویدا ئەنجومەنى باڵاى سمود دەسەڵاتى تەواوى بوو، ئەم ئەنجومەنە درێژەى کیشا تا ناوەڕاستى مانگى (9)ى 1992 لەمبارەیەوە ناوى دەستەى یەکەم و دووەمى ئەنجومەنى باڵاى سمود لە خشتەیەکدا بڵاودەکەینەوە:

|  |
| --- |
| دەستەى یەکەمى ئەنجومەنى باڵاى سمود |
| ژمارە | ناوى سیانى | پلە |
| 1 | کازم محەمەد ناسر | سەرۆکى ئەنجومەنى باڵای سمود |
| 2 | رۆستم محەمەد مەحمود | ئەندام ئەنجومەنى باڵاى سمود |
| 3 | فەقێ محەمەد غێدان | ئەندام ئەنجومەنى باڵاى سمود |
| 4 | حەمید محەمەد کەریم | ئەندام ئەنجومەنى باڵاى سمود |
| 5 | فەقی سلێمان حوسێن حەسەن | ئەندام ئەنجومەنى باڵاى سمود |
| 6 | کەماڵ قادر مەحمود | ئەندام ئەنجومەنى باڵاى سمود |
| 7 | ئەحمەد مەدحەت داودى | ئەندام ئەنجومەنى باڵاى سمود |
| 8 | مەجید حەمەعەزیز ئەلا مراد  | ئەندام ئەنجومەنى باڵاى سمود |
| 9 | رەشید مەحمود ئەحمەد | ئەندام ئەنجومەنى باڵاى سمود |
| 10 | مستەفا عەلی عەبدول ڕەحمان | ئەندام ئەنجومەنى باڵاى سمود |
| دەستەى دووەمى ئەنجومەنى باڵاى سمود |
| ژمارە | ناوى سیانى | پلە |
| 1 | کەریم ئەحمەد عەزیز | سەرۆکى ئەنجومەنى باڵای سمود |
| 2 | عەلی سدیق محى الدین | ئەندامى ئەنجومەنى باڵاى سمود |
| 3 | فاتیح محەمەد عەزیز | ئەندامى ئەنجومەنى باڵاى سمود |
| 4 | ساڵەح ڕۆستم مەحمود | ئەندامى ئەنجومەنى باڵاى سمود |
|  |  |  |
| 5 | رەشید کەریم محەمەد  | ئەندامى ئەنجومەنى باڵاى سمود |
| 6 | لەتیف تۆفیق خەتاب | ئەندامى ئەنجومەنى باڵاى سمود |
| 7 | رەمەزان ڕەسوڵ حەسەن | ئەندامى ئەنجومەنى باڵاى سمود |
| 8 | تۆفیق ئەمین نادر | ئەندامى ئەنجومەنى باڵاى سمود |
| 9 | حیکمت حەکیم حەمید | ئەندامى ئەنجومەنى باڵاى سمود |
| 10 | فایەق عومەر ڕەشید | ئەندامى ئەنجومەنى باڵاى سمود |

دواى ئەوە دەنگۆیەک لە نێو خەڵکدا دروست بوو بە مەبەستى نادادى لە دابەشکردنى ئیش و کارەکانى ئەنجومەنەکە، ئەمەیش بووە توڕەبوونى خەڵک سەرەنجام ئۆتۆمبیلی ( حاجى کازم شێخ لەنگەر) لەلایەن هاوڵاتیانەوە، سوتێندرا، ئەنجومەنەکە زۆریان پێناخۆش بوو، دەستیان لە کار کێشایەوە، دواى ئەوە دەستەیەک خەڵکى تر بۆ ئەنجومەن دەستنیشانکرا، ئەم ئەنجومەنە نوێنەرى بەشێک لە لایەنە سیاسیەکانى تێدا بوون لە چوارچێوەى بەرەى کوردستانیدا، سەبارەت بە هاتنى هەر پێداویستیک لە ڕێگەى ئەنجومەنەوە دەچووە خزمەتى هاوڵاتیانەوە، سەرەڕاى ئەوەى کارى ئەنفال و لێکەوتەکانى لە ڕووى مرۆی و مادییەوە زۆر قورس لە دڵى خەڵک کەوت، هەژارى باڵى کێشا بوو بەسەر ڕووخسارى خەڵکدا، لەگەڵ ئەویشدا بە لەناوچوونى ڕژێم ئومێدێک بۆ ژیانێکى نوێ بوو، دواى تێکچوونى پەیوەندى ساسی نێوان ڕژێم و کورد گومارى ئابورى خرایە سەر خەڵک لە هەموو سنورەکانەوە، تا خەڵک لە هەژاریدا دەیناڵاند، بەدەرلەوە خاکى کوردستان خاکێکى دەوڵەمەندە و لەبارە بۆ کشتوکاڵ و ئاژەڵدارى خەڵکى بە ناچارى دیهاتەکانى وەک سەرچاوەیەکى داهات ئاوەدانکردەوە، لەگەڵ ئەویشدا ژیان زۆر قورس و نالەبار بوو، ئەم قات و قڕى و گرانییە خەڵکى تەواو ماندوو کرد، لە 1/10/1995 ئەوکات بەڕێز ( عەبدوڵا ئەنۆر عەبدوڵا) بووە بەڕێوەبەرى ناحیەى سمود، تا دوو ساڵ دواى هەڵبژاردنى شاروانییەکان لە خزمەتکردنى ناحیەکەدا مایەوە.

سەبارەت بە نووسینەوەى ئەم بابەتە دەگەڕێتەوە بۆ ئەو توێژینەوە کە لە ساڵى (2014) بە ناوى ( لێکۆلێنەوەیەک لەسەر شارۆچکەى ڕزگارى) بڵاومانکردەوە، لە نێوان (1991 / 2000) لە نێو لێکۆلینەوەیەکەدا ئەم بابەتەمان تۆمارنەکردووە، لەڕاستیدا بۆ پڕکردنەوەى ئەو بۆشایە بە پێویستمان زانى سەرەقەڵەمێک لەسەر بنووسین و ببتە بەشێک لە تەواوکارى لێکۆلینەوەکەمان.

سەرچاوەکان:

1/ چاوپێکەوتن ( م.عەلی پەڕلەمان) لە تەفزیونى کەرکوک بەرنامەى ( هەڵوەکان ) کە عەبدوڵا سەنگاوى لە 5/3/2024 ئامادەکارى بووە .

2/ چاوپێکەوتن لەگەڵ مستەفا عەلی عەبدول ڕەحمان ئەندامى ئەنجومەنى باڵاى سمود( 1992) لە 19/8/2024 .

3/ چاوپێکەوتن لەگەڵ ( عەبدوڵا ئەنۆر عەبدوڵا) بەڕێوەبەرى ناحیەى سمود ( 1995-­­\_ 2002) لە 28/8/2024.